Document ID: /roh_data/filtered/fineweb-2-filterrobots_roh.jsonl.gz/65826

Oz arriva la posta cun retard en il Grischun. Sco La Posta scriva, na possia La Posta perquai betg purtar ora tuttas brevs da posta A, cunquai che postinas e postins sajan gia sin tura cun brevs da posta B, pachets ed ina gronda part da las gasettas. Persunas ch'han ina chascha postala pon retschaiver en il decurs dal suentermezdi lur posta.
Ma er tschertas gasettas sajan pertutgadas: Lecturas e lecturs da «La Quotidiana» e «Pöschtli» na survegnian oz nagina gasetta. Il rest da la posta vegn messa tiers damaun cun la proxima tura regulara.
La raschun per il disturbi è in incap sin ils binaris en la regiun da Thalwil. Betg pertutgà dal disturbi èn l’Engiadina e las Valladas dal Sid. Per quellas regiuns arrivan brevs e pachets sin via e betg sin binaris.